《由京买航还武康夜泊中途因醉晓还邑中摭实有》
宋代·董嗣杲

上船且偃卧，月出揽衣起。
周览郊原旷，肆毒暑未已。
河汉水色净，身寄图画里。
幽情苦跋涉，未克安所止。
忆荡西湖舟，白莲弄清泚。
歌声透夜响，钜丽瀛蓬比。
景绝四无人，风摇六桥水。
今如梦中觉，乍离官河觜。
板桥馀店灯，酒旗三尺纸。
狂来发兴深，野航暂时舣。
崖凉胜埋篷，独信桥阑倚。
倏然想归程，便迟二十里。
醉眼忘离津，风顺差可喜。
入邑日已高，不掩罍之耻。
因感孤生浮，若此能几耳。

作者简介：董嗣杲，字明德，号静传，杭州（今属浙江）人。理宗景定中榷茶九江富池。度宗咸淳末知武康县。宋亡，入山为道士，字无益。嗣杲工诗，吐爵新颖。